'9/11 हमले के बारे में पहले से जानता था ईरान'  
ईरानी खुफिया सेवा के दो भगोड़े अधिकारियों ने गवाही दी है कि ईरान को अमेरिका पर 9/11 को हुए आतंकवादी हमलों की पहले से ही जानकारी थी।
ईरानी खुफिया सेवा के दो भगोड़े अधिकारियों ने गवाही दी है कि ईरान को अमेरिका पर 9/11 को हुए भीषण आतंकवादी हमलों की पहले से ही जानकारी थी। अमेरिका के इतिहास में हुए अब तक के सबसे बड़े आतंकवादी हमले में ईरान के सीधे संबंध के खिलाफ दायर याचिका की अदालत में सुनवाई के दौरान खुफिया सेवा के अधिकारियों ने यह बयान दिया।  'द न्यूयॉर्क टाइम्स' की रिपोर्ट के मुताबिक गुप्तचर सेवा छोड़ चुके इन लोगों ने अपने बयान में कहा कि ईरानी अधिकारियों को 9/11 हमले का पूर्वज्ञान था। मैनहटन की अदालत में दायर किए गए मुकदमे में कहा गया है कि ईरान और हिज्बुल्ला (लेबनान का आतंकवादी संगठन जिसका तेहरान से घनिष्ठ संबंध है) ने 11 सितंबर, 2001 को हुए हमले की योजना बनाने में, अपहरणकर्ताओं को प्रशिक्षण देने और यात्रा करने में अल कायदा की मदद की।  इस मुकदमे में कहा गया है कि हमले के बाद ईरान और हिज्बुल्ला ने अल कायदा के सदस्यों को बच निकलने और इनमें से कुछ को ईरान में पनाह लेने में मदद की। 9/11 आतंकवादी हमलों के संबंध में बनाए गए राष्ट्रीय आयोग ने इन हमलों का संबंध ईरान से जुड़े होने की बात कही थी, जिस पर जमकर बहस हुई थी।